РЕГЛАМЕНТ (ЕО) № 290/2009 НА ЕВРОПЕЙСКАТА ЦЕНТРАЛНА БАНКА
от 31 март 2009 година
за изменение на Регламент (ЕО) № 63/2002 (ЕЦБ/2001/18) относно статистиката на лихвените проценти, прилагани от парично-финансовите институции по депозити и кредити на домакинства и нефинансови предприятия
(ЕЦБ/2009/7)
УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 5, параграф 1 и член 6, параграф 4 от него,
като има предвид, че:
(1)
От влизането в сила на Регламент (ЕО) № 63/2002 на Европейската централна банка на 20 декември 2001 г. относно статистиката на лихвените проценти, прилагани от парично-финансовите институции по депозити и кредити на домакинства и нефинансови предприятия (ЕЦБ/2001/18) (2) бяха установени редица подобрения по отношение на отчетната схема за нови кредити на домакинства и нефинансови предприятия. Поради това съществуващите изисквания за отчетност следва да бъдат изменени.
(2)
Включването на обща разбивка за нови кредити, отделно идентифицираща прилаганите лихвени проценти и техните обеми, за които е представено обезпечение и/или гаранции, следва да помогне за получаване на по-хармонизирани данни на равнище еврозона и да улесни сравненията между страните.
(3)
Включването на разбивка по размера на новите кредити, отпуснати на нефинансови предприятия, следва да представи по-нататъшно разбиране за финансирането на малките и средните предприятия.
(4)
Включването на разбивка по първоначален период на фиксиране на лихвения процент за нови кредити следва да представи по-хомогенна информация за лихвените проценти чрез увеличаване на броя на категориите за период на фиксиране и следователно повишаване на хомогенността на всяка категория.
(5)
Отделното отчитане на лихвените проценти, начислени върху дълг по кредитна карта (наричан още „кредит по кредитна карта“), ще позволи наблюдаването на тези лихвени проценти и ще осигури общото третиране на този инструмент във всички страни от еврозоната.
(6)
Допълнителната категория за нови кредити на еднолични търговци в рамките на „кредити за други цели на домакинства“ ще предостави допълнителна информация за финансирането на предприятията без самостоятелна правосубектност и ще помогне при тълкуването на общото развитие при кредитите на домакинства.
(7)
Допълнителното отчитане по матуритет на нови кредити, отпуснати на нефинансови предприятия, следва да направи по-лесно разграничаването на лихвените проценти, прилагани за кратко- и дългосрочно финансиране.
(8)
По отношение на револвиращите кредити и овърдрафти е необходимо изясняване, предефиниране и по-пряка връзка с Регламент (ЕО) № 25/2009 на Европейската централна банка от 19 декември 2008 г. относно баланса на сектор „Парично-финансови институции“ (преработен) (ЕЦБ/2008/32) (3).
(9)
Необходимо е също да се приемат по-ясни правила по отношение на групирането и избора на отчетни единици от националните централни банки (НЦБ) и да се определи правото на Управителния съвет да проверява такива процедури,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 63/2002 (ЕЦБ/2001/18) се изменя, както следва:
1.
Член 2, параграф 3 се заменя със следния текст:
„3. Управителният съвет е оправомощен да проверява спазването на приложение I.“
2.
Приложение I се изменя в съответствие с приложение I към настоящия регламент.
3.
Приложение II се заменя с приложение II към настоящия регламент.
4.
Приложение IV се заменя с приложение III към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1, параграф 3 се прилага от 1 юни 2010 г.
Съставено във Франкфурт на Майн на 31 март 2009 година.